text: Tæt kørsel og høj hastighed årsag til to uheld på tre kvarter
  21 september 2017 kl. 20.14
  Torsdag var motorvej E 45 to gange i samme time ramt af uheld og kilometerlange køer og ventetid. Årsagerne var de klassiske, når biler kører sammen på motorvejen.
  Det var de klassiske årsager, som torsdag eftermiddag skabte kilometerlange køer og langstrakte ventetider på motorvej E 45 omkring Kolding:
  Alt for tæt kørsel, lidt for høj hastighed i forhold dertil samt formentlig en lille smule uopmærksomhed. Heldigvis kom ingen mennesker til skade.
  Det siger vagtchef hos Sydøstjyllands Politi, Jørn Bystrup, torsdag aften til TV SYD.
  Jørn Bystrup, vagtchef, Sydøstjyllands Politi: "Alt for tæt kørsel, lidt for høj hastighed i forhold dertil og formentlig en lille smule uopmærksomhed. Heldigvis kom ingen mennesker til skade."
  Første uheld sker kl. 16.02 tæt ved afkørsel 62 ved Kolding. To personbiler og en varevogn kører op bag i hinanden. Det skaber lynhurtigt kø samt såkaldt kiggekø i den modkørende retning.
  Blot tre kvarter senere sker næste uheld, også omkring Kolding, mellem afkørsel 64 og 65. Her er det to personbiler og en lastvogn, som kører op bag i hinanden. Kilometerlang kø og ventetid igen.
  Ved 18.40-tiden blev motorvejen genåbnet, og bilerne kunne så småt begyndte at trille.  
  To personer blev kørt til tjek på Kolding Sygehus, men de blev kort tid efter udskrevet igen. Alle slap uskadte i dag.
  